2015. gada 20. oktobrī Noteikumi Nr. 600

Rīgā (prot. Nr. 55  10. §)

**Darbības programmas "Izaugsme un nodarbinātība"
Eiropas Reģionālās attīstības fonda 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.2. pasākuma "Infrastruktūras attīstība funkcionēšanas novērtēšanas un asistīvo tehnoloģiju (tehnisko palīglīdzekļu) apmaiņas fonda izveidei"
īstenošanas noteikumi**

Izdoti saskaņā ar

Eiropas Savienības struktūrfondu un

Kohēzijas fonda 2014.–2020. gada

plānošanas perioda vadības likuma

20. panta 6. un 13. punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas "Izaugsme un nodarbi­nātība" 9.3.1. specifiskā atbalsta mērķa "Attīstīt pakalpojumu infrastruktūru bērnu aprūpei ģimeniskā vidē un personu ar invaliditāti neatkarīgai dzīvei un integrācijai sabiedrībā" 9.3.1.2. pasākumu "Infrastruktūras attīstība funkcionē­šanas novērtēšanas un asistīvo tehnoloģiju (tehnisko palīglīdzekļu) apmaiņas fonda izveidei" (turpmāk – pasākums);

1.2. pasākuma mērķi;

1.3. pasākumam pieejamo finansējumu;

1.4. prasības projekta iesniedzējam;

1.5. atbalstāmo darbību un izmaksu attiecināmības nosacījumus;

1.6. vienkāršoto izmaksu piemērošanas nosacījumus un kārtību;

1.7. līguma par projekta īstenošanu vienpusējā uzteikuma nosacījumus.

2. Pasākuma mērķis ir attīstīt infrastruktūru funkcionēšanas novērtēšanas sistēmas un asistīvo tehnoloģiju (tehnisko palīglīdzekļu) apmaiņas fonda izvei­dei personām ar ārstniecības personu atzītiem funkcionēšanas traucējumiem.

3. Pasākuma mērķa grupa ir nelabvēlīgā situācijā esoši iedzīvotāji:

3.1. personas ar funkcionēšanas traucējumiem, tai skaitā personas ar invaliditāti un personas ar prognozējamu invaliditāti;

3.2. bērni un jaunieši no 7 līdz 25 gadiem ar funkcionēšanas traucēju­miem, kuri iegūst pamatizglītību un vidējo izglītību vispārējās un profesionālās izglītības iestādēs.

4. Pasākuma ietvaros ir sasniedzami šādi rādītāji:

4.1. līdz 2018. gada 31. decembrim – finanšu rādītājs – sertificēti izdevumi 815 415 *euro* apmērā;

4.2. līdz 2023. gada 31. decembrim – specifiskie iznākuma rādītāji:

4.2.1. izveidota funkcionēšanas novērtēšanas sistēmas infrastruktūra – 1;

4.2.2. izveidota asistīvo tehnoloģiju (tehnisko palīglīdzekļu) apmaiņas fonda infrastruktūra – 1.

5. Pasākumu īsteno ierobežotas projektu iesniegumu atlases veidā.

6. Pasākuma ietvaros atbildīgās iestādes funkcijas pilda Labklājības ministrija (turpmāk – atbildīgā iestāde).

7. Pasākumam pieejamais kopējais attiecināmais finansējums ir 4 077 075 *euro*, tai skaitā Eiropas Reģionālās attīstības fonda finansējums – 3 465 513 *euro* un valsts budžeta finansējums – 611 562 *euro*.

8. Maksimālais attiecināmais Eiropas Reģionālās attīstības fonda finansējuma apmērs nepārsniedz 85 procentus no projekta kopējā attiecināmā finansējuma.

9. Pasākuma ietvaros izmaksas ir attiecināmas, ja tās atbilst šajos noteikumos minētajām izmaksu pozīcijām un ir radušās laikposmā no līguma par projekta īstenošanu noslēgšanas dienas.

**II. Prasības projekta iesniedzējam**

10. Projekta iesniedzējs pasākuma ietvaros ir iestāde, kas saskaņā ar Sociālo pakalpojumu un sociālās palīdzības likumu sniedz tehnisko palīg­līdzekļu pakalpojumus, – valsts sabiedrība ar ierobežotu atbildību "Nacionālais rehabilitācijas centrs "Vaivari"".

11. Pēc tam kad valsts pārvaldes deleģēto uzdevumu veikšanas līgumā apstiprināti grozījumi par funkcionēšanas novērtēšanas sistēmas un asistīvo tehnoloģiju (tehnisko palīglīdzekļu) apmaiņas sistēmas izstrādi un ieviešanu, sadarbības iestāde uzaicina projekta iesniedzēju iesniegt projekta iesniegumu.

12. Projekta iesniedzējs sagatavo un iesniedz projekta iesniegumu saskaņā ar projekta iesnieguma atlases nolikuma prasībām.

13. Sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem divu mēnešu laikā no projekta iesnieguma atlases nolikumā noteiktā projekta iesnieguma iesniegšanas beigu datuma.

**III. Atbalstāmās darbības un izmaksas**

14. Pasākuma ietvaros ir atbalstāmas šādas darbības:

14.1. telpu pārbūve un atjaunošana funkcionēšanas novērtēšanas sistēmas (laboratorijas) un asistīvo tehnoloģiju (tehnisko palīglīdzekļu) apmaiņas fonda izveidei;

14.2. funkcionēšanas novērtēšanas sistēmas (laboratorijas) aprīkojuma un asistīvo tehnoloģiju (tehnisko palīglīdzekļu) iegāde;

14.3. datubāzes izveide funkcionēšanas novērtēšanas informācijas apko­pošanai;

14.4. informācijas un publicitātes pasākumi par projekta īstenošanu;

14.5. projekta vadība un projekta īstenošanas nodrošināšana.

15. Pasākuma ietvaros plāno šādas izmaksas:

15.1. tiešās attiecināmās izmaksas;

15.2. netiešās attiecināmās izmaksas;

15.3. neparedzētās izmaksas.

16. Šo noteikumu 15.1. apakšpunktā minētās tiešās attiecināmās izmaksas ietver šādas izmaksu pozīcijas:

16.1. tiešās personāla izmaksas – projekta vadības personāla atlīdzības izmaksas, kas tiek noteiktas kā fiksēta summa, piemērojot šo noteikumu 17. punktā minētos nosacījumus. Projekta vadības personāla atlīdzības izmaksas ietver atalgojumu un darba devēja valsts sociālās apdrošināšanas obligātās iemaksas, pabalstus un kompensācijas atbilstoši Valsts un pašvaldību institūciju amatpersonu un darbinieku atlīdzības likumā noteiktajam, izņemot virsstundas. Ja projekta vadības personāla iesaiste projektā ir nodrošināta saskaņā ar daļlaika attiecināmības principu, attiecināma ir ne mazāka kā 30 procentu noslodze;

16.2. pārējās projekta īstenošanas izmaksas:

16.2.1. pakalpojumu (uzņēmuma līgumu) izmaksas;

16.2.2. transporta izmaksas (izmaksas par degvielu, transportlīdzekļa noma, transporta pakalpojumu pirkšana, sabiedriskā transporta izmantošana) šo noteikumu 16.1. apakšpunktā minētajam personālam šo noteikumu 14.5. apakš­punktā minētās atbalstāmās darbības īstenošanai.

17. Šo noteikumu 16.1. apakšpunktā minēto projekta vadības personāla atlīdzību izmaksu ierobežojums gadā ir aprēķins, kas noteikts, summai 24 426 *euro* pieskaitot 0,64 procentus no projekta tiešajām attiecināmajām izmaksām, kas neietver projekta tiešās personāla izmaksas. Projekta kopējās vadības personāla izmaksas ir aprēķinātais maksimālais izmaksu ierobežojums gadā, reizinot ar projekta īstenošanas gadu skaitu. Ja projekta īstenošanas gads neietver 12 kalendāra mēnešus, šā gada izmaksu ierobežojumu aprēķina proporcionāli projekta īstenošanas kalendāra mēnešu skaitam.

18. Šo noteikumu 16.2.1. apakšpunktā minēto pakalpojumu (uzņēmuma līgumu) ietvaros plāno izmaksas:

18.1. pakalpojuma sniedzēju piesaistei šo noteikumu 14.1., 14.2. un 14.3. apakšpunktā minētās atbalstāmās darbības īstenošanai, kā arī šo noteikumu 14.4. apakšpunktā minētās atbalstāmās darbības īstenošanai, ja informācijas un publicitātes pasākumu īstenošanai ir nepieciešams piesaistīt pakalpojuma sniedzēju;

18.2. būvuzraudzībai, autoruzraudzībai, būvekspertīzei un būvprojektam šo noteikumu 14.1. apakšpunktā minētās atbalstāmās darbības īstenošanai, kas nepārsniedz 10 procentus no šo noteikumu 14.1. apakšpunktā minētās atbalstāmās darbības izmaksām;

18.3. darba vietas aprīkojuma iegādei šo noteikumu 16.1. apakšpunktā minētajam personālam (jaunu darba vietu radīšanai vai esošo darba vietu atjaunošanai) – ne vairāk kā 3000 *euro* apmērā vienai darba vietai visā projekta īstenošanas laikā. Ja šo noteikumu 16.1. apakšpunktā minētais personāls ir nodarbināts normālu darba laiku, darba vietas aprīkojuma iegādes izmaksas ir attiecināmas 100 procentu apmērā. Ja šo noteikumu 16.1. apakšpunktā minētais personāls ir nodarbināts nepilnu darba laiku vai daļlaiku, darba vietas aprīko­juma iegādes izmaksas ir attiecināmas proporcionāli slodzes procentuālajam sadalījumam.

19. Šo noteikumu 15.2. apakšpunktā minētās netiešās attiecināmās izmaksas finansējuma saņēmējs plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 16.1. apakšpunktā minētajām izmaksām.

20. Šo noteikumu 15.3. apakšpunktā minētās neparedzētās izmaksas (izdevumi papildu darbību vai pakalpojumu veikšanai, kas neparedzamu apstākļu dēļ ir kļuvuši nepieciešami, lai izpildītu noslēgto līgumu par projekta īstenošanu) projektā var plānot kā vienu izmaksu pozīciju, un tā nepārsniedz vienu procentu no šo noteikumu 15.1. apakšpunktā minētajām plānotajām tiešajām attiecināmajām izmaksām. Neparedzēto izmaksu izlietošanu finansējuma saņēmējs saskaņo ar sadarbības iestādi, kā to nosaka līgums par projekta īstenošanu.

21. Pasākuma ietvaros šo noteikumu 15. punktā minēto izmaksu pievienotās vērtības nodokļa izmaksas ir attiecināmas, ja tās nav atgūstamas atbilstoši normatīvajiem aktiem nodokļu politikas jomā.

22. Pasākuma ietvaros šo noteikumu 14. punktā minēto atbalstāmo darbību un šo noteikumu 15. punktā minēto izmaksu veikšanai sadarbības iestāde finansējuma saņēmējam veic avansa un starpposma maksājumus atbilstoši normatīvajam aktam par valsts budžeta līdzekļu plānošanu, nodrošinot avansa un starpposma maksājumu kopsummu 100 procentu apmērā no projekta apstiprinātā kopējā attiecināmā finansējuma.

23. Šo noteikumu 22. punktā minētā avansa maksājuma saņemšanai un izlietošanai ir šādi nosacījumi:

23.1. pieejamais avansa maksājumu maksimālais apjoms ir 30 procenti no projekta kopējā attiecināmā finansējuma;

23.2. avansa maksājumu var saņemt pa daļām 18 mēnešu laikā no līguma par projekta īstenošanu noslēgšanas dienas, iesniedzot sadarbības iestādē avansa maksājuma vai tā daļas pieprasījumu un plānotā avansa maksājuma vai tā daļas apmēru pamatojošo dokumentāciju. Avansa maksājuma daļas saņemšana ir pieļaujama pirms iepriekšējās avansa maksājuma daļas izlietošanas termiņa beigām, ja finansējuma saņēmējs iesniedz pārskatu par tās faktisko izlietojumu un plānoto apguvi līdz tās izlietošanas termiņa beigām;

23.3. finansējuma saņēmējs saņemto avansa maksājumu var izlietot pa daļām sešu mēnešu laikā no avansa maksājuma vai tā daļas saņemšanas dienas, iesniedzot sadarbības iestādē maksājuma pieprasījumu un izdevumus pamatojošo dokumentāciju saņemtā avansa maksājuma vai tā daļas apmērā.

24. Šo noteikumu 22. punktā minētos starpposma maksājumus sadarbības iestāde veic arī laikposmā, kad finansējuma saņēmējs izmanto saņemtā avansa maksājumu.

**IV. Pasākuma un projekta īstenošanas nosacījumi**

25. Pasākuma ietvaros apstiprināto projektu īsteno atbilstoši šajos noteikumos minētajiem nosacījumiem.

26. Pasākumu īsteno tiešā sinerģijā ar Eiropas Sociālā fonda 9.1.4. speci­fiskā atbalsta mērķa "Palielināt diskriminācijas riskiem pakļauto iedzīvotāju integrāciju sabiedrībā un darba tirgū" 9.1.4.2. pasākumu "Funkcionēšanas novērtēšanas un asistīvo tehnoloģiju (tehnisko palīglīdzekļu) apmaiņas sistēmas izveide un ieviešana".

27. Pasākuma ieviešanas uzraudzību nodrošina Labklājības ministrijas izveidota uzraudzības padome (turpmāk – padome). Tās sastāvā darbojas Labklājības ministrijas, Veselības ministrijas, Izglītības un zinātnes ministrijas, Veselības un darbspēju ekspertīzes ārstu valsts komisijas, Sociālās integrācijas valsts aģentūras un nevalstisko organizāciju pārstāvji. Padomes sēdēs bez balss­tiesībām piedalās finansējuma saņēmēja, atbildīgās iestādes un vadošās iestādes pārstāvji. Padomes personālsastāvu apstiprina labklājības ministrs.

28. Padome:

28.1. konsultē finansējuma saņēmēju pasākuma īstenošanas procesā, analizē ieviešanas progresu un sniedz finansējuma saņēmējam priekšlikumus pasākuma ieviešanas pilnveidei;

28.2. saskaņo funkcionēšanas novērtēšanas sistēmas (laboratorijas) un asistīvo tehnoloģiju (tehnisko palīglīdzekļu) apmaiņas sistēmas ieviešanai nepie­ciešamo funkcionēšanas novērtēšanas instrumentu un tehnisko palīglīdzekļu iegādes sarakstus;

28.3. izvērtē pasākuma īstenošanas atbilstību šo noteikumu 26. punktā minētajā 9.1.4.2. pasākumā izstrādātās sistēmas aprakstam;

28.4. sniedz ieteikumus par kritērijiem, kas nepieciešami funkcionēšanas novērtēšanas informācijas datubāzes izveidei;

28.5. uzrauga, vai pasākuma finansējums maksimāli tiek novirzīts funk­cionēšanas aprīkojuma un asistīvo tehnoloģiju (tehnisko palīglīdzekļu) nodroši­nājumam.

29. Šo noteikumu 14.1. apakšpunktā minēto atbalstāmo darbību īsteno finansējuma saņēmēja piesaistīts pakalpojuma sniedzējs. Šīs darbības ietvaros nodrošina:

29.1. būvprojekta izstrādi;

29.2. būvekspertīzi;

29.3. telpu pārbūvi un atjaunošanu;

29.4. būvuzraudzību;

29.5. autoruzraudzību.

30. Šo noteikumu 14.2. apakšpunktā minēto atbalstāmo darbību īsteno finansējuma saņēmēja projekta vadības personāls. Šīs darbības ietvaros nodrošina:

30.1. funkcionēšanas novērtēšanas sistēmas (laboratorijas) aprīkojuma un asistīvo tehnoloģiju (tehnisko palīglīdzekļu) iegādi;

30.2. funkcionēšanas novērtēšanas licenču un autortiesību iegādi;

30.3. funkcionēšanas novērtēšanas sistēmas (laboratorijas) aprīkojuma un asistīvo tehnoloģiju (tehnisko palīglīdzekļu) uzturēšanu.

31. Šo noteikumu 14.3. apakšpunktā minētās atbalstāmās darbības īsteno­šanu nodrošina finansējuma saņēmēja piesaistīts pakalpojuma sniedzējs. Šīs darbības ietvaros veic funkcionēšanas novērtēšanas informācijas apkopošanai nepieciešamās datubāzes izstrādi (tai skaitā programmatūras iegādi).

32. Eiropas Reģionālās attīstības fonda līdzekļus iegulda īpašumā, uz kuru finansējuma saņēmējam ir atzītas īpašumtiesības vai kura lietošanas tiesības apstiprina finansējuma saņēmēja noslēgts ilgtermiņa (vismaz uz deviņiem gadiem) nomas līgums, kas ir spēkā vēl piecus gadus pēc projekta īstenošanas beigām.

33. Īstenojot projektu, finansējuma saņēmējs:

33.1. piesaista projekta vadības personālu uz darba līguma pamata, pare­dzot tam atlīdzības izmaksas. Ja projekta vadības personāls ir piesaistīts uz darba līguma pamata, finansējuma saņēmējs nodrošina, ka projekta vadības personāls tiek piesaistīts uz normālu darba laiku (atlīdzībai var piemērot daļlaika attiecinā­mības principu) vai uz nepilnu darba laiku, attiecīgi veicot projekta vadības personāla darba laika uzskaiti par veiktajām funkcijām un nostrādāto laiku;

33.2. piesaista pakalpojuma sniedzējus atbilstoši Publisko iepirkumu likumam;

33.3. pakalpojumu (uzņēmuma) līgumos avansa maksājumus paredz ne vairāk kā 20 procentu apmērā no attiecīgā līguma summas;

33.4. nodrošina informācijas un publicitātes pasākumus, kas noteikti Eiropas Parlamenta un Padomes 2013. gada 17. decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006, un normatīvajos aktos par kārtību, kādā Eiropas Savienības struktūrfondu un Kohēzijas fonda ieviešanā 2014.–2020. gada plānošanas periodā nodrošināma komunikācijas un vizuālās identitātes prasību ievērošana. Informācijas un publicitātes pasākumus īsteno finansējuma saņēmēja projekta vadības personāls vai piesaistīts pakalpojuma sniedzējs;

33.5. savā tīmekļvietnē ne retāk kā reizi trijos mēnešos ievieto aktuālu informāciju par projekta īstenošanu;

33.6. piesaista projekta vadības personālu uz darba līguma pamata, pare­dzot tam atlīdzības izmaksas. Ja projekta vadības personāls ir piesaistīts uz darba līguma pamata, finansējuma saņēmējs nodrošina, ka projekta vadības personāls tiek piesaistīts uz normālu darba laiku (atlīdzībai var piemērot daļlaika attieci­nāmības principu) vai uz nepilnu darba laiku, attiecīgi veicot projekta vadības personāla darba laika uzskaiti par veiktajām funkcijām un nostrādāto laiku;

33.7. uzkrāj datus par šādu horizontālā principa "Vienlīdzīgas iespējas" horizontālo rādītāju – objektu skaits, kuros Eiropas Reģionālās attīstības fonda ieguldījumu rezultātā ir nodrošināta vides un informācijas pieejamība;

33.8. nodrošina projekta rezultātu uzturēšanu un līdzekļus projekta rezul­tātu uzturēšanai, kā arī sasniegto rezultātu ilgtspēju vismaz piecus gadus pēc projekta beigām, izmantojot publiskā finansējuma ietvaros attīstīto infrastruktūru tikai valsts pārvaldes deleģēto uzdevumu veikšanai.

34. Grozījumus projektā izdara atbilstoši normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014.–2020. gada plānošanas periodā.

35. Sadarbības iestādei ir tiesības vienpusēji atkāpties no līguma par projekta īstenošanu jebkurā no šādiem gadījumiem:

35.1. finansējuma saņēmējs nepilda līgumu par projekta īstenošanu, tai skaitā projekta īstenošana nenotiek atbilstoši projektā noteiktajiem termiņiem vai ir iestājušies citi apstākļi, kas negatīvi ietekmē vai var ietekmēt atbalsta mērķa vai pasākuma uzraudzības rādītāju sasniegšanu;

35.2. citos gadījumos, ko nosaka līgums par projekta īstenošanu.

36. Pasākuma ietvaros projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2019. gada 31. decembrim.

37. Projekta īstenošanas vieta ir Latvijas Republikas teritorija.

Ministru prezidente Laimdota Straujuma

Labklājības ministrs Uldis Augulis